EL Επίσημη Εφημερίδα της Ευρωπαϊκής Ένωσης L 220/11

ΚΑΝΟΝΙΣΜΌΣ (ΕΚ) αριθ. 815/2008 ΤΗΣ ΕΠΙΤΡΟΠΉΣ

της 14ης Αυγούστου 2008

σχετικά με παρέκκλιση από τον κανονισμό (ΕΟΚ) αριθ. 2454/93 όσον αφορά τον ορισμό της έννοιας «προϊόντα καταγωγής» που χρησιμοποιείται στο πλαίσιο του συστήματος γενικευμένων δασμολογικών προτιμήσεων, προκειμένου να ληφθεί υπόψη η ιδιαίτερη κατάσταση του Πράσινου Ακρωτηρίου όσον αφορά τις εξαγωγές ορισμένων προϊόντων αλιείας προς την Κοινότητα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (1), και ιδίως το άρθρο 247,

τον κανονισμό (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (2), και ιδίως το άρθρο 76,

Εκτιμώντας τα ακόλουθα:

(1) Με τον κανονισμό (ΕΚ) αριθ. 980/2005 του Συμβουλίου, της 27ης Ιουνίου 2005, για την εφαρμογή συστήματος γενικευμένων δασμολογικών προτιμήσεων (3), η Κοινότητα χορήγησε γενικευμένες δασμολογικές προτιμήσεις στο Πράσινο Ακρωτήριο.

(2) Ο κανονισμός (ΕΟΚ) αριθ. 2454/93 θεσπίζει τον ορισμό της έννοιας «προϊόντα καταγωγής» που πρέπει να χρησιμοποιείται στο πλαίσιο του συστήματος γενικευμένων δασμολογικών προτιμήσεων (ΓΔΠ). Το άρθρο 76 του εν λόγω κανονισμού προβλέπει τη δυνατότητα παρέκκλισης από τον ορισμό αυτό προς όφελος των λιγότερο αναπτυγμένων δικαιούχων χωρών του συστήματος γενικευμένων δασμολογικών προτιμήσεων, όταν αυτές υποβάλλουν σχετική αίτηση στην Κοινότητα.

(3) Από την 1η Μαρτίου 2005 στο Πράσινο Ακρωτήριο εφαρμοζόταν η απόφαση αριθ. 2/2005 της Επιτροπής Τελωνειακής Συνεργασίας ΑΚΕ-ΕΚ, της 1ης Μαρτίου 2005, για παρέκκλιση από την έννοια «προϊόντα καταγωγής» προκειμένου να ληφθεί υπόψη η ιδιαίτερη κατάσταση των χωρών ΑΚΕ όσον αφορά την παραγωγή κονσερβών τόνου και φιλέτων τόνου (κλάση ΕΣ ex 1604) (4).

(4) Εντούτοις, οι εν λόγω ρυθμίσεις δεν ισχύουν πλέον μετά την 31η Δεκεμβρίου 2007 και το Πράσινο Ακρωτήριο δεν έχει ακόμη συνάψει συμφωνία οικονομικής εταιρικής σχέσης με την Κοινότητα. Συνεπώς, η μόνη προτιμησιακή εμπορική ρύθμιση που εφαρμόζεται στο Πράσινο Ακρωτήριο από την 1η Ιανουαρίου 2008 είναι το σύστημα γενικευμένων δασμολογικών προτιμήσεων.

(5) Με επιστολή της 27ης Νοεμβρίου 2007, το Πράσινο Ακρωτήριο υπέβαλε αίτηση για παρέκκλιση από τους κανόνες καταγωγής του συστήματος ΓΔΠ σύμφωνα με το άρθρο 76 του κανονισμού (ΕΟΚ) αριθ. 2454/93. Με επιστολή της 27ης Φεβρουαρίου 2008, υπέβαλε συμπληρωματικές πληροφορίες προς επίρρωση της αιτήσεώς του.

(6) Η αίτηση παρέκκλισης αφορά συνολική ετήσια ποσότητα 1 561 τόνων τριών ειδών παρασκευασμάτων ή κονσερβών ψαριών, δύο εκ των οποίων δεν καλύπτονταν από την παρέκκλιση που χορηγήθηκε με την απόφαση αριθ. 2/2005: κοπάνι, σκουμπρί και τόνος.

(7) Η Επιτροπή εξέτασε την αίτηση παρέκκλισης και διαπίστωσε ότι ήταν πλήρης και δεόντως αιτιολογημένη.

(8) Η παρέκκλιση είναι απαραίτητη για να εξασφαλιστεί η συνέχεια της προμήθειας καθ’ όλη τη διάρκεια του έτους και έτσι να στηριχτεί μια σημαντική επένδυση εταιρείας η οποία έχει ήδη επιδείξει τη δέσμευσή της να ενισχύσει την ανάπτυξη της εν λόγω δραστηριότητας στο Πράσινο Ακρωτήριο.

(9) Η εν λόγω επένδυση δεν θα έχει μόνο άμεση επίπτωση στην αλιευτική βιομηχανία του Πράσινου Ακρωτηρίου όσον αφορά τα είδη για τα οποία απαιτείται η παρέκκλιση, αλλά επίσης θα έχει και σημαντική, έμμεση, ευεργετική επίπτωση στην αναζωογόνηση του αλιευτικού στόλου του Πράσινου Ακρωτηρίου γενικότερα. Με την αύξηση των εν ενεργεία σκαφών του Πράσινου Ακρωτηρίου, θα αυξηθεί σταδιακά η ικανότητα προμήθειας ψαριών καταγωγής.

(10) Η παρέκκλιση πρέπει να έχει επαρκώς μακρά διάρκεια για να εξασφαλιστούν η επένδυση και η γενική προβλεψιμότητα για τους φορείς, αλλά δεν πρέπει σε καμία περίπτωση να υπερβαίνει τις 31 Δεκεμβρίου 2010, όταν το Πράσινο Ακρωτήριο δεν θα επωφελείται πλέον της ειδικής ρύθμισης για τις λιγότερο αναπτυγμένες χώρες στο πλαίσιο του συστήματος ΓΔΠ. Ύστερα από αυτό, η βιωσιμότητα της κονσερβοποιίας του Πράσινου Ακρωτηρίου πρέπει να εξασφαλιστεί στο πλαίσιο συμφωνίας οικονομικής εταιρικής σχέσης.

(11) Ο κανονισμός (ΕΟΚ) αριθ. 2454/93 θεσπίζει τους κανόνες για τη διαχείριση των δασμολογικών ποσοστώσεων. Για να διασφαλιστεί η αποτελεσματική διαχείριση η οποία υλοποιείται σε στενή συνεργασία μεταξύ των αρχών του Πράσινου Ακρωτηρίου, των τελωνειακών αρχών της Κοινότητας και της Επιτροπής, οι εν λόγω κανόνες εφαρμόζονται τηρουμένων των αναλογιών στις ποσότητες που εισάγονται δυνάμει της παρέκκλισης που χορηγείται με τον παρόντα κανονισμό.

(12) Για να είναι δυνατή η αποτελεσματικότερη παρακολούθηση του τρόπου εφαρμογής της παρέκκλισης, οι αρχές του Πράσινου Ακρωτηρίου κοινοποιούν τακτικά στην Επιτροπή αναλυτικά στοιχεία των εκδοθέντων πιστοποιητικών καταγωγής.

(13) Στην αίτησή τους, οι αρχές του Πράσινου Ακρωτηρίου ανέφεραν ότι η εν λόγω εταιρεία δεν θα διέθετε πιθανόν την ικανότητα παραγωγής για να χρησιμοποιήσει ολόκληρη την ποσότητα των αιτούμενων ποσοστώσεων κατά το πρώτο έτος λειτουργίας μετά την υλοποίηση της επένδυσης. Συνεπώς, ενώ οι αιτούμενες ποσότητες πρέπει να χορηγηθούν εξ ολοκλήρου για τα έτη 2009 και 2010, οι ποσοστώσεις πρέπει να μειωθούν ανάλογα για την περίοδο εφαρμογής της ποσόστωσης μέσα στο έτος 2008.

(14) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά παρέκκλιση από τα άρθρα 67 έως 97 του κανονισμού (ΕΟΚ) αριθ. 2454/93, τα παρασκευάσματα και οι κονσέρβες σκουμπριών, τόνων και κοπανιού που υπάγονται στους κωδικούς ΣΟ ex 1604 15, ex 1604 19 και ex 1604 14 και παράγονται στο Πράσινο Ακρωτήριο από ψάρια μη καταγόμενα, θεωρούνται ως καταγωγής Πράσινου Ακρωτηρίου σύμφωνα με τις ρυθμίσεις των άρθρων 2, 3 και 4.

Άρθρο 2

Η παρέκκλιση που προβλέπεται στο άρθρο 1 αφορά τα προϊόντα που θα μεταφέρονται απευθείας από το Πράσινο Ακρωτήριο και θα εισάγονται στην Κοινότητα κατά την περίοδο από 1ης Σεπτεμβρίου 2008 έως τις 31 Δεκεμβρίου 2010 μέχρι τις ετήσιες ποσότητες που παρατίθενται στο παράρτημα σχετικά με το καθένα από τα προϊόντα.

Άρθρο 3

Η διαχείριση των ποσοτήτων που αναφέρονται στο παράρτημα πραγματοποιείται σύμφωνα με τα άρθρα 308α, 308β και 308γ του κανονισμού (ΕΟΚ) αριθ. 2454/93.

Άρθρο 4

1. Οι τελωνειακές αρχές του Πράσινου Ακρωτηρίου θα λαμβάνουν όλα τα αναγκαία μέτρα για τη διενέργεια ποσοτικών ελέγχων κατά τις εξαγωγές των προϊόντων που προβλέπονται στο άρθρο 1.

2. Τα πιστοποιητικά καταγωγής τύπου Α, που εκδίδονται από τις αρμόδιες αρχές του Πράσινου Ακρωτηρίου κατ’ εφαρμογή του παρόντος κανονισμού, πρέπει να αναγράφουν στη θέση αριθ. 4 την ακόλουθη ένδειξη: «Παρέκκλιση — Κανονισμός (ΕΚ) αριθ. 815/2008».

3. Οι αρμόδιες αρχές του Πράσινου Ακρωτηρίου θα διαβιβάζουν στην Επιτροπή ανά τρίμηνο δήλωση των ποσοτήτων για τις οποίες έχουν εκδοθεί πιστοποιητικά καταγωγής τύπου Α σύμφωνα με τον παρόντα κανονισμό καθώς και τον αύξοντα αριθμό των πιστοποιητικών αυτών.

Άρθρο 5

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Εφαρμόζεται από την 1η Σεπτεμβρίου 2008.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 14 Αυγούστου 2008. Για την Επιτροπή László KOVÁCS Μέλος της Επιτροπής

(1) ΕΕ L 302 της 19.10.1992, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1791/2006 (ΕΕ L 363 της 20.12.2006, σ. 1).

(2) ΕΕ L 253 της 11.10.1993, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 214/2007 (ΕΕ L 62 της 1.3.2007, σ. 6).

(3) ΕΕ L 169 της 30.6.2005, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 55/2008 (ΕΕ L 20 της 24.1.2008, σ. 1).

(4) ΕΕ L 61 της 8.3.2005, σ. 48.